khistorydata/jeongjo-sjw-relations huggingface dataset:
정조 8년
大司諫李東馨疏曰。伏以。日吉辰良。惟我王世子邸下。正位貳極。縟儀誕行。此誠吾東方億萬年無疆之休。滿庭群僚。競切延頸之誠。帀域含生。孰無蹈足之喜。仍伏念臣。性本拙迂。才極鹵下。幸際洪造。歷揚華顯。心常愧懼。若隕淵谷。諫長新除。忽下於夢想之外。臣誠驚惶踧踖。莫省攸措。淸朝言責。自非其任。豈敢爲揚揚冒出之計。而秪緣怵畏恩命。粗伸叨謝之忱。仍因盤礴。斷無其理。況臣家有老母。夙抱貞疾。又經溽暑。重得泄苦。登溷無常。飮啖專却。神息凜綴。臣方左右扶將。藥餌是事。實無束帶供職之勢。玆不得不略暴情私。仰瀆崇聽。伏乞俯賜鑑諒。特許刊改。以重官方。以便救護。千萬幸甚。臣於乞免之章。不宜贅及他說。而目今懲討方張。沐浴義重。憂憤所激。不敢泯默。玆又沬血而陳之。惟聖明財察焉。顧今國有大慶。霈澤旁流。雜犯死罪以下。咸宥赦之。此固出於我殿下導迎和氣。祈天永命之德意。凡在臣鄰。疇不欽仰感歎。而至若罪關惡逆之類。亦復容易疎釋。殆同尋常犯辜者然。不料聖明之世。有此過中之擧也。嘻噫。痛矣。亂賊何代無之。而豈有如龜柱之窮凶極逆者乎。四大罪案。天地之所不容。神人之所共誅。尙令假息於覆載。已是失刑之大者。而今此出陸之命。又何爲而遽降也。夫國無三尺則已。凶如此賊。逆如此賊。而特以八議之義。尙寬肆市之典。賜死之命。旋寢而爲拿鞫。拿鞫之啓。暫允而爲島配。島配之不足。今又出海而陸。此而不已。則其將次第從輕。漸至無故矣。古今天下。寧有如許法紀。如許懲討者哉。臣雖愚迷。非不知聖意之亶出於仰慰慈殿。而殿下之曲保。私恩也。臣子之所秉。公法也。豈可以私恩而掩公法。使亂賊無所懲。王章無所施乎。伏願亟寢龜賊出陸之命。以杜亂源。以洩輿憤焉。至若韓翼謩之乙未冬負犯至重。而初旣放釋。旋又減等。已失太寬。而又有此給牒之命。人心之駭惑。倘復如何。亦願收還成命。以嚴隄防焉。又若元喆之自來凶孽。柱翼之何等罪惡。而得蒙宥放。鄭履煥之右袒龜賊。李萬軾之締結妖宦。李聖模之親密逆能。而皆從寬恕之典。遽有疎釋之擧。處分之乖當。刑政之失平。誠非細故也。臣謂五罪人酌處之命。亦爲一竝還寢。可也。嗚呼。天網太恢。凶徒無所知戢。人心日下。世變無所不有。以至於今番夏賊事而極矣。其凶言悖說。實是通天地亘古今所未見所未聞之大變怪也。爲今日臣子者。思之骨寒。言之膽掉。直欲口臠手剮而不可得也。天討雖幸亟行。根因未及嚴鉤。群情憤鬱。曷有其極。第其逆節。固非一朝一夕之故。必有綢繆醞釀於平日者。臣謂夏賊之親屬傔從。竝命拿鞫。嚴覈得情。斷不可已也。金陽澤丙申緩獄之罪。尙忍言哉。方其按獄也。全事掩護。惟恐蔓延。翔賊之五條招辭。初不載錄於結案。以致獄情之漫漶。其時憲啓堂箚。聲罪無餘。則可見公議之崢嶸。而到今夏賊出後。其凶肚逆腸。父傳子襲。昭不可掩。亦願亟施追奪之典。以明國是。以謝輿論焉。臣於近日事。又有所慨然者。今番赦典太欠稱停。臣實爲聖朝惜之。而惟彼職在惟允者。宜有覆難之擧。而毋論大小輕重。一例頒布。不少難愼。只以一龜柱事。晩纔請寢。烏在其喉舌之責乎。至於三司諸臣。兩日求對。未蒙引接。則固當相率伏閤。得請乃已。而不此之爲。乍進乍退。擧措顚倒。所謂聯箚。未免草率之歸。殊欠沫飮之誠。如是而何望天心之孚格。王法之得伸乎。臣謂伊日在院承宣及求對三司諸臣。竝施譴罷之典。斷不可已也。答曰。省疏具悉。首陳事。予意豈無參量。一則仰慰。二則仰慰。況於詳知事實之後。又豈容泯默。次陳事。自丁酉以後。旣命放釋。又命減等。致有給牒之擧。予則曰此以示弦韋別涇渭。然後麟賊之罪。尤章章矣。爾何不念此。五人酌處之命。亦有載度。所請不允。追奪事。三司箚批悉諭赦典傳敎頒布時。承宣事。或奉命或許遞或未肅拜。無故在院者。亦因覆難遞職。此外只有武承宣一人。所請罪名。無所施矣。求對三司事。事勢有不得不然者。不允。爾其勿辭。救護母病。
정조 8년
甲辰八月初五日辰時。上御重熙堂。都提調提調入侍時。藥房都提調徐命善。提調徐有隣。行左承旨徐有防。假注書李敬五。記事官金鳳顯尹行任。以次進伏訖。命善曰。夜來聖體調攝。若何。上曰。今日則少愈。而膈痰尙未快解矣。命善曰。醫官康命吉待令。更爲診候。何如。上曰。姑置之。上曰。右承旨馳詣永陵。莎草枯損處。奉審後。圖形以來。畫員一人率去事。分付。可也。賤臣承命出傳。還入進伏。上曰。金領府事家賜樂。何日擧行云乎。命善曰。初十日云矣。命善曰。明日診候後。湯劑更爲議定。似好矣。上曰。當觀勢爲之矣。仍命退。諸臣以次退出。
정조 8년
甲辰八月初五日午時。上御重熙堂。承旨入侍時。行左承旨徐有防。假注書李敬五。記事官金鳳顯尹行任。以次進伏訖。上命書傳敎曰。東宮閤外舊例。昌慶宮則集英門。慶熙宮則崇賢門。而予在春宮時。以顯謨門。大殿差備。同爲用之。只於救蝕。以崇賢門爲之。蓋承暉殿。不得重建而然耳。此闕亦然。時敏堂姑未重建。且聞肅廟東宮正堂。以熙政堂。同爲用之。今番亦當遵此例爲之。閤門。以協陽門擧行。至於救蝕。依慶熙宮例。以集英門爲之。又命書傳敎曰。建陽門禁。與他自別。東宮入達。肅拜單子。朝則通禮院次知。納于本院。無時肅拜。依各殿例。直傳別監事。分付。又命書傳敎曰。畫員張麟慶。卽先朝差備待令之人。屢年使役。而不知存沒。近不使喚矣。向因訪問知之。尙在畫員云。卽令差備待令。加出差定。今番上號都監。以此人事役事。分付。上曰。兵曹參判參知。口傳差出。出榻敎上曰。兵曹堂上望筒。催促捧入。賤臣承命出。持望筒入。上曰。再昨日。以食堂到記事。收議大臣傳敎。尙不出朝報云。其委折。斯速問入。賤臣承命出問。以下吏不察。未及擧行之意仰達。上曰。卽爲出朝報事。申飭。可也。仍命退。承史以次退出。
정조 8년
甲辰八月初五日酉時。上御重熙堂。同副承旨入侍時。同副承旨權。假注書金孝建。記事官金鳳顯尹行任。以次進伏訖。上曰。奉審承旨。使之入侍。賤臣。出來傳命。右承旨柳誼。追入進伏。上下詢曰。莎草枯損處。果何如。誼曰。莎葉間間不茂。樹木弊陰處。或有傷損之意。而不甚大段。丁字閣北邊。有苔文。似緣樹陰而然矣。上曰。所見不至大段。待秋深修補。何如耶。誼曰。待深秋修補。似好。且小小枯損處。令陵官。隨補。有先朝受敎云矣。上曰。役處不至張大乎。誼曰。似不至張大矣。命退。承史以次退出。
정조 8년
行都承旨李敬養坐。行左承旨徐有防坐。右承旨柳誼坐。左副承旨未差。右副承旨趙尙鎭坐直。同副承旨權坐直。注書二員未差。假注書金孝建仕直一員未差。事變假注書車信用仕。
정조 8년
徐有防啓曰。右承旨柳誼。今日不爲仕進。卽爲牌招。何如。傳曰。允。
정조 8년
傳于徐有防曰。禮房承旨。馳詣受香所。奉審摘奸以來。
정조 8년
權啓曰。事變假注書任希鐸。身病猝重。勢難察任。今姑改差。何如。傳曰。允。
정조 8년
任希鐸改差代以車信用爲事變假注書。
정조 8년
趙尙鎭啓曰。事變假注書車信用。令該曹依例付軍職。冠帶常仕。何如。傳曰。允。
정조 8년
兵曹口傳政事。以李漢泰爲摠戎中軍。
정조 8년
趙尙鎭啓曰。宗簿提調鄭一祥。有稟達事。來詣請對矣。傳曰。方在調捗中。明日來待。
정조 8년
傳于徐有防曰。左承旨入侍
정조 8년
說書前望單子入之。李敬五落點。
정조 8년
徐有防啓曰。校理李延伋。修撰李東稷牌不進罷職傳旨。今方捧入。而玉堂上下番俱空。事甚未安。應敎李集斗。副應敎徐有成。校理李東郁。副校理林道浩李錫夏。修撰姜忱。副修撰權以綱安策。卽爲牌招。以爲推移入直之地。何如。傳曰。勢難强令行公。竝許遞。其代今日政差出。
정조 8년
傳于李敬養曰。引避兩司。竝許遞。在京無故人。今日政差出。
정조 8년
徐有防啓曰。玉堂上下番俱空。事甚未安。今日政新除授玉堂。竝待下批牌招。以爲推移入直之地。何如。傳曰。允。
정조 8년
吏批啓曰。判書趙時俊監印進。參判未差。小臣獨政未安。何以爲之。敢稟。傳曰。只出緊任。
정조 8년
有政。吏批。判書趙時俊監印進。參判未差。參議黃昇源進。同副承旨權進。以曺遠振爲副應敎。權裕爲校理。林道浩爲修撰。尹㬦李顯默爲副校理。孟至大爲修撰。尹序東爲副修撰。贈吏判金尙奎。贈贊成判義禁金魯鎭考。金樂洙爲兵曹參知。李崇祜爲大司憲。李東郁爲執義。李身晦爲司諫。李延伋姜垣爲掌令。崔守忱李𥘺永爲持平。兪岳柱爲獻納。鄭東觀沈晉賢爲正言。李東稷爲校理。李泰永爲副修撰。
정조 8년
兵批。判書李在協進。參判李文源入直進。參議申思運病。參知金樂洙未肅拜。同副承旨權進。以金㷞爲宣傳官。李運永爲司禦。僉知單金㷞金平。副護軍單具明謙李集斗徐有成。副司直單宋載經吳大益李時秀李頤祥。副司果單李漵。
정조 8년
趙尙鎭。以禮曹言啓曰。每年各陵展謁。春則二三月。秋則八九月。取稟事。曾有定式矣。今秋展謁。定於何陵。而以何間擇日乎。敢稟。傳曰。久曠省謁。情禮缺然。況再昨年以後。卽當展拜。而迄未遑焉。此意筵中已言之。今番秋謁。當詣永陵行禮。仍又行祭日字。以望後念前擇入。畿農今幸頗熟。荐歉之餘。民力不可不念。凡係用民力之事。依近例。皆以儲置米會減。而此外不緊糜費省減。當於畿伯入侍下敎。道路及宿所。亦有下敎事。兵判訓將畿伯。使之入侍稟定。可也。
정조 8년
徐有防啓曰。訓鍊大將具善復。兵曹判書李在協。京畿監司沈頤之。依下敎來待矣。傳曰。入侍。
정조 8년
傳于徐有防曰。都提調提調入侍。
정조 8년
李敬五遷轉代以李鼎德爲假注書。
정조 8년
權啓曰。副校理尹㬦。時在京畿南陽地。修撰孟至大。時在洪忠道溫陽地。經筵入番事緊。竝斯速乘馹上來事下諭。何如。傳曰。允。
정조 8년
權啓曰。副應敎曺遠振。校理權裕。副校理李顯默。修撰林道浩。副修撰尹序東牌不進罷職傳旨。今方捧入。副校理尹㬦。修撰孟至大在外。玉堂上下番俱空。事甚未安。未差之代。今日政差出。待下批牌招入直。何如。傳曰。允。
정조 8년
以禮曹太室追上尊號時。各差備官磨鍊節目。傳于趙尙鎭曰。捧冊捧寶及擧案褥席。皆有外執事。大王王后位。元無內外執事區別之例。此節目中。內侍助擧之說。雖引壬辰癸酉年例。而終涉無義。況廟內。亦無助擧之事焉。此一條。此後勿爲磨鍊。只於冊寶冊印。內入內出日。依例用內侍執事。
정조 8년
左承旨徐有防。右承旨柳誼。右副承旨趙尙鎭。同副承旨權等啓曰。臣等卽伏見三司箚批。院啓批旨下者。龜賊出陸還收之請。不惟不賜允可。至以爾等將順。何乃煩浼爲敎。臣等相顧愕眙。誠不勝憂慨之至。噫嘻。逆如龜柱。凶如龜柱者。三尺之章。尙今逭貸。已是失刑之大者。若夫出陸之典。初非可論於此賊者。則今玆減等之命。雖出於遇慶志喜。屈法曲貸之聖意。而惟此凶逆。決非一毫容暇之類。則豈可比倫於尋常干犯之徒有所弛張也哉。論其罪犯。已極貫盈。神人共憤。輿情愈鬱。臣等雖伏承申諭解惑之敎。而實無奉承之勢。又雖欲差待申諭頒下。而成命徼還。晷刻亦急。玆敢冒萬死相率齊籲。伏願殿下。亟寢成命焉。答曰。此啓之經宿留中。蓋以原傳敎還下。則又有徼還之擧。上下相持。徒涉煩聒。欲待調節差可。三司備員。當召見洞諭後。處分。卿等姑勿煩請。可也。
정조 8년
承旨前望單子入之。李敬養落點。
정조 8년
以京畿監司。罪人洪乙金。仍前爲奴。惶恐待罪事狀啓。傳于趙尙鎭曰。羅州乙金放。永宗乙金仍。而刑曹似未照檢。有此誤傳。卿則勿待罪事。回諭。
정조 8년
傳于趙尙鎭曰。京畿監司明日來待。
정조 8년
權。以禮曹言啓曰。以陵幸。取稟草記批旨中。今番秋展謁。當詣永陵行禮。仍又行祭日字。以望後念前擇入事。命下矣。卽令日官。推擇則今八月十五日拘忌。十六日吉。十七日十八日國忌齋戒正日相値。十九日二十日。連有拘忌云。以十六日定行。何如。傳曰。允。
정조 8년
徐有防。以禮曹言啓曰。今此王世子與師傅賓客相見禮儀註。參考禮文及近例磨鍊。直入世子宮之意。敢啓。傳曰。知道。
정조 8년
徐有防。以上號都監郞廳。以都提調意啓曰。畫員金喜成子若孫間。如有畫員隨行者。今番都監使用固好。訪問草記事。命下矣。依傳敎。招問于金德成許礛等處。則以爲喜成子厚臣。壬寅已爲作故。其孫在恭在潤兄弟。雖以畫員隨行。未及闋服云。勢難使用之意。敢啓。傳曰。允。
정조 8년
權。以上號都監郞廳。以都提調意啓曰。都監董役。不容少緩。而監造官洪大榮。以其母病。呈狀乞遞。監造官金龍柱。謂有身病。尙不仕進。事體所在。誠極駭然。洪大榮金龍柱。竝拿問處之。何如。傳曰。允。
정조 8년
權。以上號都監郞廳。以都提調意啓曰。英宗大王上號金寶篆文書寫官錦城尉朴明源。書出正副本。謹此封進。以備睿覽。裁擇後入刻之意。敢啓。傳曰。以正本爲之。可也。
정조 8년
權。以上號都監郞廳。以都提調意啓曰。貞聖王后上號金寶篆文書寫官昌城尉黃仁點。書出正副本。謹此封進。以備睿覽。裁擇後入刻之意。敢啓。傳曰。以正本爲之。可也。
정조 8년
權。以上號都監郞廳。以都提調意啓曰。王大妃殿上號玉寶篆文書寫官議政府左參贊尹東暹。書出正副本。謹此封進。以備睿覽。裁擇後入刻之意。敢啓。傳曰。以正本爲之。可也。
정조 8년
權。以上號都監郞廳。以都提調意啓曰。景慕宮上號玉印篆文書寫官行副司直尹塾。書出正副本。謹此封進。以備睿覽。裁擇後入刻之意。敢啓。傳曰。以正本爲之。可也。
정조 8년
權。以上號都監郞廳。以都提調意啓曰。惠慶宮上號玉印篆文書寫官漢城府判尹尹東晳。書出正副本。謹此封進。以備睿覽。裁擇後入刻之意。敢啓。傳曰。以正本爲之。可也。
정조 8년
趙尙鎭。以司僕司寺官員。以一二提調意啓曰。陵幸時。外道驛馬補把。乃是前例。而近年以來。連因特敎。或全數停把。或於近道。從略分排矣。今番則旣是經宿行幸。且當登稔。別無貽弊之端。所當依例知委。準數入把。而涓吉之期不遠。外驛最遠處。今雖知委。勢難趁限上來。此則置之。其餘近驛。參酌發關。以爲入把之地。何如。傳曰。允。
정조 8년
李敬養。以吏曹言啓曰。新除授禧陵參奉申大淳之淳字。誤以醇字書入受點。不勝惶恐。而原單子。付標以入之意。敢啓。傳曰。知道。
정조 8년
趙尙鎭。以兵曹言啓曰。本曹參判李文源。陳疏入啓未承批。參議申思運差祭。參知金履正未肅拜。只有臣在協一人。參知金履正。卽爲牌招。以爲入直之地。何如。傳曰。與參判。牌招推移入直。
정조 8년
趙尙鎭。以兵曹言啓曰。本曹佐郞金熙朝。身病猝重。屢度呈狀乞遞。實病旣如是。則宿衛重地。不可久曠。今姑改差。何如。傳曰。允。
정조 8년
趙尙鎭。以兵曹言啓曰。今八月十六日。永陵幸行時。問安及各差備所把驛馬。不可不應把處外。一竝減省。本曹驛馬及京畿黃海洪忠原春四道。驛馬補把之數。別單書入。而各該監營。定差使員。今月十三日。京中逢點事。各道監司處。發關知委。而司僕寺添補京畿驛馬。則從本寺啓下數。直爲入把之意。分付。何如。傳曰。允。依別單書下數爻擧行。洪忠道驛馬。勿爲徵送事。卽爲。分付。可也。
정조 8년
權。以訓鍊都監禁衛營御營廳言啓曰。建武門東西邊宮墻頹圮處。今已畢築。把守軍還入直所。共北門南邊宮墻頹圮處。仍爲繼築之意。敢啓。傳曰。知道。
정조 8년
趙尙鎭。以訓鍊都監言啓曰。本局別將具敍五。哨官張鵬翰。俱有身病。勢難察任。改差。何如。傳曰。允。
정조 8년
趙尙鎭。以守禦廳言啓曰。本廳中軍李漢泰。移差之代。今當差出。而擬望之人乏少。外任竝擬。何如。傳曰。允。
정조 8년
副司直臣徐有寧疏曰。伏以。日吉辰良。王世子冊禮順成。賀儀載擧。吾東方億萬年無疆之休。其自今伊始矣。蹈舞延頸。八域惟均。臣於是時。猥添敦匠之列。獲覩不世之慶。懽忭之忱。益倍於常。仍伏念臣欲道聖恩。河海莫量。以姿則極庸極陋。而最荷振拔之澤。以才則至疎至迂而偏蒙疪覆之眷。默計前後踐歷。何嘗毫分近似。秪緣感激之心。切於圖報。巽讓之辭。涉於備例。有除則膺。推次而進。居然致身於八座崇班。而況自八九年來。無歲而無恩渥。無事而非造化。闔門浹于雨露。頂踵歸於陶容。歷數廷紳。未有倫比。每一思惟。隕首結草。不足以喩此萬一。竊庶幾殫竭於筋力之際。奔走於冗散之地。以少答丘山之涓埃。而迺於千萬夢寐之外。忽伏奉正憲進秩之命。臣於是。驚遑恧蹙。益不省所以自措也。噫。冊禮。有國之大慶也。敦匠。人臣之至榮也。以大慶之時。而膺至榮之任。藉使有可紀之勞可言之勣。不過是職分之所當然。則固不足擬議於爵賞。而況如臣無似。猥隨諸臣之後。備位充數而已。初無片勞之可紀。寸勣之可言。而密邇震陛。與覩千載之晠儀。榮旣足矣。分亦極矣。有何餘望於格外。而誤恩忽下。寵賞太濫。殆若眞有勞勣之可錄者。臣之一身過福。姑不暇言。而淸朝恩賞之典。安用若是其無節也耶。臣雖欲感戴恩造。厭然蹲據。其於國體何哉。廉防何哉。堂庭祗肅。祗出叨謝。夤緣冒沒。有愧私心。玆敢略控短章。仰瀆崇嚴。伏乞聖明。俯賜鑑諒。亟命收還臣新加資級。以重恩賞。以安微分。不勝幸甚。答曰。省疏具悉。卿其勿辭行公。
정조 8년
兵曹參判李文源疏曰。伏以。天啓昌辰。王世子冊禮順成。宗社億萬年無疆之休。自今伊始。八域含生。莫不歡欣蹈舞。況臣於伊日。猥廁宮僚之列。昵近溫文之容。延頸之喜。攢手之祝。有倍常品。在臣身榮固至矣。幸亦大矣。初豈有絲毫可紀之勞。而千萬不意。特擢之恩。降自前席。移拜之旨。繼在銀臺。慶忭之日。不暇顧他。章皇祗肅。若固當之。私心愧悚。已不勝喩。而迺者騎省佐貳之命。又下於夢想之外。臣且驚且惶。莫知措躬之所也。噫。臣猥以無似之質。出入近密之地。怵畏分義。强顔遲徊者。今且半年餘矣。豈臣全昧知覺。不自量力。徒戀榮寵而然哉。誠以受恩罔極。酬答無階。只欲竭盡筋力。不擇夷險。寧受叨冒之譏。庶免孤負之罪。而性旣庸陋。才又譾劣。觸事生疣。動輒爲罪。每蒙包容之德。指敎之庇護之。如天之覆物。如父之詔子。至于今得免於大何者。實殿下之賜也。一念循省。愧懼交集。但有感涕沾襟而已。今又不審人器。混被謬恩。擢置亞卿。萬萬不似。尤非前日之比。則此何異於責蛟負山。而不虞其僨敗乎。人臣分義。固不敢竊取倖占。朝廷事體。亦不可苟充虛授。私門之榮耀雖至。公議之指點可畏。臣於此。不得不仰陳由中之懇。冀蒙體下之恩。伏乞天地父母。俯賜諒察。將臣新授職秩。亟命收還。以重官方。以安賤分。千萬幸甚。答曰。省疏具悉。卿其勿辭行公。
정조 8년
甲辰八月初六日卯時。上御重熙堂。同副承旨入侍時。同副承旨權。假注書李敬五。記事官金鳳顯尹行任。以次進伏訖。上曰。監印印役。緣何錯誤云乎。曰。本草則無相左處。而監印所。未及照察。黃海道已上條見漏云矣。上曰。然則備局無所失。監印堂上。何不詳愼。有此做錯。他道亦安知無錯誤處乎。備堂旣已進去。詳細考準後。趁午前改印以進之意。下番。出去監印所。各別申飭。而遠道時急。咸鏡慶尙全羅等道。爲先先印。次次下送之意。分付。可也。仍命退。承史以次退出。
정조 8년
甲辰八月初六日辰時。上御重熙堂。左承旨入侍時。行左承旨徐有防。假注書金孝建。記事官金鳳顯尹行任。以次進伏訖。上命書禮曹草記判付。上曰。此草記出給禮曹。使之改修正以入。賤臣承命出傳。上曰。吏批望筒催促。因命退。承史以次退出。
정조 8년
甲辰八月初六日午時。上御誠正閣。禮房承旨入侍時。行左承旨徐有防。假注書金孝建。記事官金鳳顯尹行任。以次進伏訖。上曰。他承旨入侍。藥院入侍時。訓將兵判畿伯。同爲入侍之意。分付。賊臣出來傳命。右副承旨趙尙鎭。內局都提調徐命善。提調徐有隣。訓鍊大將具善復。兵曹判書李在協。京畿監司沈頤之。追入進伏。命善曰。今日聖體諸節。若何。上曰。比昨益瘳矣。命善曰。膈氣。若何。上曰。痰滯一樣。咳嗽小愈矣。命書榻敎曰。進御橘薑茶一貼。依前煎入。上曰。今番展謁永陵。而以十六日爲定。自今爲十許日矣。軍門擧行。不至窘速乎。命善曰。尙餘一旬。足以周旋矣。命善曰。陵幸命下之後。司僕擧行。最爲緊急。而本寺僉正李宜耆。方差都監郞廳。無以照管。都監郞廳減下。使之專意本職。何如。上曰。依爲之。出擧條命善曰。陵幸時。外驛馬依例補把之意。俄已草記。而當此經宿幸行。若非外驛補把。則實無推移分排之道。日字迫近。遠驛則雖難及期上來。稍近處則參酌分定。恐不可已矣。上曰。依爲之。出擧條上曰。庚子年幸行時。作路迂廻。軍兵頗以爲苦。今番宿高陽。翌日。詣陵所展拜。還宿坡州。三日還宮。而去來欲歷謁昭寧園。若然則三日還宮。似難矣。命善曰。昭寧園。難爲宿所。自坡州爲迂路矣。上曰。其間爲幾里。頤之曰。自陵上。至園所。爲四十五里矣。上曰。昨聞柳誼言。有直路云矣。頤之曰。自高陽至陵所。果有直路。而崎嶇且狹。難以動駕矣。上曰。橋樑優爲修治乎。頤之曰。可以及期矣。有隣曰。近陵幸行之路。皆以石橋爲之。則可除民弊。亦無公費矣。善復曰。此果便好。亦非大費商量之事矣。上曰。永美亭石橋。已爲完築云。然否。善復曰。完築矣。上曰。何以爲之。善復曰。使僧徒。勸善鳩財。且給如干物力。不難成橋。今西郊幸行之路。亦用此例則。似好矣。上曰。自永陵。一日還宮爲難。留宿高陽無義。若置行宮於黔巖晝停處。便且好矣。而亦難始役矣。命善曰。聖敎至當。別設行宮。則實爲便好矣。有隣曰。黔巖之建行宮。係是不可已之事矣。上命書傳敎曰。今番陵幸。出還宮。外方植炬。勿爲待令事。分付。分辦等節。就考昨年存減數爻磨鍊。此外切勿磨鍊事。亦爲分付。又命書傳敎曰。今番陵幸。雖是經宿。旣當發巡。又多近例。各道道伯。境上出待安徐事。令廟堂。卽爲行會。又命書傳敎曰。庚子年永陵展謁時。出宮日宿高陽。翌日宿坡州。而聞以道路迂回。隨駕軍兵頗勞苦云。今番出宮日。宿高陽。翌日陵所展拜。還宿高陽。翌日還宮。以此。分付。在協曰。向因戶判陳達。十年以來。工匠布。令兵曹輸送事蒙允。而兵布之法。必待戶料相準。然後始爲出給。自是不易之規而此則不然。事役旣過之後。欲以一張移文。推去兵布。則兵曹其何以的知實入之爲幾何。而只憑戶曹移關。創開無前之例乎。況十年內所未推去者。今忽定數推去。決是行不得之事矣。兵布輸送一款。置之。何如。上曰。此後無或如前循習。一一上下。可也。出擧條在協曰。庚子年永陵幸行時。挾輦軍四百名。餘軍二百名替代矣。今亦依此擧行乎。敢稟。上曰。挾輦軍三百名。餘軍一百名。爲之。可也。出擧條在協曰。弘化門外。留都守摠兩營。輪回擧行矣。今番則兩營中。何營爲之乎。敢稟。上曰。守禦廳爲之。可也。出擧條在協曰。在前陵幸時。十里外斥候伏兵及傳語軍。令守摠兩營。各隨地方擧行矣。今亦依此擧行乎。敢稟。上曰。依近例減數。把定之意。分付。可也。出擧條在協曰。何營軍兵隨駕。每當陵幸。稟旨擧行。而今番則旣有筵白定式。今春隨駕營。自當依定奪擧行。而禁軍及馬步軍。幾哨磨鍊乎。敢稟。上曰。依爲之。隨駕軍兵哨數。亦依庚子例。擧行。可也。出擧條命退。諸臣以次退出。
정조 8년
行都承旨李敬養坐。行左承旨徐有防坐。右承旨柳誼坐直。左副承旨趙尙鎭坐。右副承旨權坐直。同副承旨金樂洙未肅拜。注書二員未差。假注書金孝建仕直一員未落點。事變假注書車信用仕。
정조 8년
傳于李敬養曰。同副承旨。與宗簿提調入侍。
정조 8년
傳于柳誼曰。相見禮時。承旨閣臣京畿監司。同爲入侍。
정조 8년
傳于柳誼曰。備局有司堂上。入侍。
정조 8년
柳誼啓曰。備局有司堂上金華鎭徐有隣。依下敎來待矣。傳曰。入侍。
정조 8년
傳于柳誼曰。備局有司堂上李在簡。同爲入侍。
정조 8년
傳于徐有防曰。初九日詣景慕宮展拜。仍行秋享大祭省牲省器而來。門路。以月勤門擧行。
정조 8년
傳于徐有防曰。禮房承旨。持庚子年永陵擧動時謄錄及日記入侍。
정조 8년
兵曹口傳政事。禁衛中軍具明謙。
정조 8년
兵曹口傳政事。守禦中軍李鼎炳。
정조 8년
李鼎德在外。代以高應觀爲假注書。
정조 8년
兵曹口傳政事。副司果金熙朝。
정조 8년
兵曹口傳政事。副司果申馥。
정조 8년
承旨前望單子入之。金樂洙落點。
정조 8년
柳誼。以司僕寺官員。以一二提調意啓曰。今此永陵行幸時。追慕峴碌磻峴。道路險峻處。依例臨時啓稟。以人夫奉駕之意。敢啓。傳曰。知道。
정조 8년
柳誼。以司僕寺官員。以一二提調意啓曰。今此永陵幸行時。各差備入把馬。別單書入。而其中驛馬。則令兵曹。依例知委各驛。使之直爲入把。何如。傳曰。允。
정조 8년
柳誼。以禁衛營言啓曰。臣進詣東關王廟。奉審後。關王所御氅衣。與獻官行副司直臣李敬懋。依正時眼同改御床巾鋪陳左右翼廊滲漏處。中三門垂帳與仰粉土。外三門土馬。東邊墻垣面土破傷剝落等處。亦爲修改之意。敢啓。傳曰。知道。
정조 8년
甲辰八月初七日辰時。上御重熙堂。同副承旨禮房承旨入侍時。行左承旨徐有防。同副承旨權。假注書金孝建。記注官金健修。記事官李崑秀。原任直閣鄭東浚。檢校直閣徐龍輔。以次進伏訖。上曰。在外承文參下上來之人。盡爲書入。賤臣承命出傳。命書傳敎曰。政官待明朝牌招開政。命退。諸臣以次退出。
정조 8년
甲辰八月初七日巳時。上御慈慶殿。親臨王世子師傅相見禮入侍時。行都承旨李敬養。行左承旨徐有防。右承旨柳誼。右副承旨趙尙鎭。同副承旨權。檢校提學徐浩修。二直提學朴祐源。檢校直閣徐龍輔。檢校待敎李崑秀尹行任。假注書金孝建。記注官金健修李度謙。以次進伏訖。上曰。師傅以下。入就行禮事。分付。賤臣出來傳命。世子師鄭存謙。傅李福源。左賓客黃景源。右賓客徐有隣。左副賓客吳載純。右副賓客鄭志儉。輔德金載瓚。兼輔德鄭東浚。弼善宋銓。兼弼善李祖承。文學徐美修。兼文學徐有成。司書林濟遠。兼司書李集斗。說書李敬五。翊衛曺允亨李弘之。司禦李㻋李運永。翊贊李義逸。衛率金履九鄭東愈。侍直金鍒李勉齊。洗馬徐弘輔李敬魯。以次就位。行禮如儀訖。存謙等。以次退出。上曰。師傅以下。當爲賜茶。退待春坊。可也。命退。諸臣以次出。
정조 8년
甲辰八月初七日午時。上御重熙堂。禮房承旨入侍時。行左承旨徐有防。假注書金孝建。記事官李崑秀尹行任。以次進伏訖。上曰。春坊官員。入直閣臣入侍。出榻敎賤臣承命出。與兼輔德鄭東浚。說書李敬五。原任直閣徐龍輔偕入進伏。命書傳敎曰。承旨未差之代。新除授承旨。待下批牌招察任。命退。諸臣以次進伏。
정조 8년
甲辰八月初七日未時。上御誠正閣。右副承旨同副承旨。與宗簿提調有司堂上。入侍時。右副承旨趙尙鎭。同副承旨權。假注書金孝建。記注官金健修。記事官李崑秀。宗簿提調鄭一祥。有司堂上金華鎭徐有隣李在簡。以次進伏訖。一祥曰。上號儀軌。今方修正矣。凡例與冊禮儀軌。一體爲之乎。上曰。依爲之。出擧條上曰。儀軌何時粧冊。一祥曰。跋文姑不撰出。故未得修正。而進上日字。初以十一稟定。似難及期矣。上曰。內入外。頒賜件。多數刊出。好矣。一祥曰。璿源寶略。今方修正矣。王世子諱字。當爲奉書於御牒。臣與禮堂。同詣禮曹。諱單子奉審後。紀載。何如。上曰。依爲之。出擧條一祥曰。譜略進上。紬衣菱花依。各一件外。年前新印件。改張以入事。命下矣。國朝御牒。奉謨堂奉安件。改張書本及璿源譜略改張印本。進上日陪進。御覽後。編次改粧等節。自內閣稟旨擧行。何如。上曰。依爲之。出擧條一祥曰。王世子水剌間器皿及水賜間燈燭房內官以下。恒式稟定。然後可以擧行故。敢達矣。上曰。竝待冠禮爲之。不得不爲之者。待書下擧行。可也。出擧條上曰。領府事家。賜樂時節次。何如云耶。華鎭曰。賜樂來時。主人以下。迎于中道云矣。上曰。卿等日往都監否。華鎭曰。逐日仕進矣。上曰。今番施惠。平安道及北道上納之數不多。減數亦甚零些。邦有大慶。惠不廣布。殊爲欠典。華鎭曰。誠如聖敎矣。上曰。令道臣。減給別備。則當爲民惠。而但北道則無好道矣。有隣曰。亦令道帥臣。減給軍錢。以一年別備。自當充報。則似好矣。上曰。第爲問議於兩道道臣。可也。上曰。京畿監司。使之入侍。賤臣承命出。與京畿監司沈頤之偕入進伏。頤之曰。各陵祭官。以堂上守令。例爲差定。而方以道路橋樑差員。盡出役所。今番以京祭官。差定似好。故敢達矣。上曰。祭官以堂上守令差定。差員以別軍職二員塡差。好矣。頤之曰。臣營設置牙兵之後。事力凋殘。軍制全不成樣。而其中最可寒心者。名以軍門。無升合軍餉。緩急之際。何以接濟軍卒乎。軍卒無接濟之道。故監司無手下親兵。每當陪扈之時。則輒雇下驛貰牌。把立前排。寧有如許軍容乎。道內備局句管軍餉米租太。竝爲三千四百餘石。若以此數。付之臣營。名以畿營軍餉。而每年耗條。折半劃給臣營。以爲將士支放之資。折半添付元穀。備局句管。依前擧行。則臣營軍卒。庶有接濟之道。而雇立之弊。亦可永除。下詢廟堂處之。何如。上曰。事係變通。令廟堂。草記稟處。可也。出擧條上曰。此若得成則好。而卿能善爲區處乎。頤之曰。已爲設施矣。上曰。然則出穀四百餘石。得軍一百精兵。誠幸矣。有隣曰。湯劑。何以爲之乎。上命書榻敎曰。進御橘薑茶一貼。依前煎入。又命書榻敎曰。進御橘薑茶。自明日停止。命退。諸臣以次退出。
정조 8년
甲辰八月初七日申時。上御貳極門。禮房承旨。與有司堂上入侍時。行左承旨徐有防。假注書金孝建。記注官金健修。記事官李崑秀。有司堂上金華鎭徐有隣李在簡。以次進伏訖。上曰。今番施惠。諸道俱蒙實惠。獨北道上納名色不多。除減之數。甚是零星矣。華鎭等曰。北道所減。比諸他道。雖曰最少。而所減之數。以錢則爲一百七十餘兩。以布則爲九同三十餘匹。舊還蠲減條。至於二萬一百餘石之多。爲惠不小矣。上曰。平安道。亦有鮮惠之歎。各項減給之外。又有可減名色則好矣。有隣曰。往復道臣。從長稟處乎。上曰。唯。有防曰。明日普賢峯補土所。摠戎使進去云。命召密符。何以爲之乎。上曰。守禦使之南漢。摠戎使之北漢。仍佩往來。已有前例。今亦依此爲之。上曰。明日摠使去時。卿等亦往看審也。有隣等。承命先退。上命書傳敎曰。今聞訓將言。出宮日午前。當抵高陽。半日駐駕。旣涉無義。迂路則一也。且詣陵道路稍近云。更爲磨鍊無妨。出宮日宿坡州。翌日陵所展拜後。高陽留宿。以此擧行事。分付。出宮時。晝停所。不必別設。以高陽爲之。命退。承史以次退出。
정조 8년
行都承旨李敬養坐直。左承旨未差。右承旨沈有鎭在外。左副承旨趙尙鎭病。右副承旨權坐。同副承旨金樂洙傳旨未下。注書二員未差。假注書金孝建仕直朴★★在外。事變假注書車信用。
정조 8년
權啓曰。卽者副修撰李泰永。謂有情勢。陳疏徑出。原疏係是言事。今方捧入矣。所當直捧禁推傳旨。而此與無端徑出有異。推考警責。何如。傳曰。允。
정조 8년
李敬養。以都摠府言啓曰。今日入直內三廳武兼禁軍及軍兵等。中日習射。請出標信。
정조 8년
李敬養啓曰。合辭方張之時。諫院無詣臺之員。事甚未安。除在外外。未肅拜呈告人員。竝卽牌招。何如。傳曰。旣以洞諭三司爲敎。在外及未肅拜三司呈告人員。竝許遞。今日政。以在京無故人擇差。待下批牌招入侍。
정조 8년
李敬養啓曰。御營廳將官來言。今日本廳軍兵。日次私習云矣。敢啓。傳曰。知道。
정조 8년
傳于李敬養曰。禮房承旨入侍。
정조 8년
傳于李敬養曰。西原縣監扶餘縣監。令該曹口傳差出。
정조 8년
吏曹口傳政事。以金履基爲西原縣監。尹得愚爲扶餘縣監。
정조 8년
李敬養啓曰。吏曹判書趙時俊。參議黃昇源牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書更卽牌招。何如。傳曰。參議只推。與判書更卽牌招。
정조 8년
有政。吏批。判書趙時俊受由。參判未差。參議黃昇源進。都承旨李敬養進。以李聖圭爲大司憲。李度默爲大司諫。申致權爲執義。趙榮弼爲司諫。安鼎大鄭益祚爲掌令。李尙度張至顯爲持平。李壽咸爲獻納。宋俊載徐配修爲正言。李集斗爲副應敎。徐有成爲校理。李延伋爲副校理。洪樂恒爲修撰。安策爲副修撰。白師謹爲兵曹佐郞。
정조 8년
兵批。判書李在協進。參判李文源病。參議申思運入直進。參知柳誼病。都承旨李敬養進。以李在學宋載經李致中爲副摠管。金廷斌爲造山萬戶。乾川權管單白尙玉。副護軍單李潤慶李喆運李邦祚金源鄭駿采崔孝達金履厚李東郁洪周萬李身晦盧瑞國李鼎運李延伋姜垣。副司直單李崇祜蔡弘履李東馨李思祚兪岳柱愼師稷洪克浩李趾承崔守忱。副司果單姜忱孟至大權以綱安策李庚運鄭東觀沈晉賢李奎亮。副司正單車信用。
정조 8년
權啓曰。領府事金尙喆。判府事徐命善李徽之。左議政李福源。備局有司堂上金華鎭徐有隣李在簡。補築看審後來待矣。傳曰。入侍。
정조 8년
傳于權曰。今日三司事。寧有如許國綱。出牌之後。半日促飭。了無動靜。此胡大事。如是推諉。然則三司將不得備員乎。臨軒待之。徒損事體。今日新除授三司及陳疏玉堂。一竝爲先遞差。前望單子入之。待下批竝卽牌招。大臣入侍。使之同爲入侍。其中未署經兩司。除署經入侍。罷散人亦爲敍用。
정조 8년
三司前望單子入之。大司憲吳載純。大司諫朴祐源。副提學徐有防。執義林濟遠。司諫李集斗。應敎李祖承。副應敎洪文泳。獻納李勉兢。校理趙濟魯曺允大。副校理朴廣源李度謙。掌令李鼎運李延伋。修撰鄭萬始金啓洛。副修撰成種仁李錫夏。正言沈晉賢徐瀅修。持平李東稷李顯默落點。
정조 8년
傳于權曰。更思。掌令李鼎運。以向日請對三司。纔有譴削之請。此則勢難强令行公。元望筒勿施。前望單子入之。待下批一體牌招。
정조 8년
掌令前望單子入之。林道浩落點。
정조 8년
傳于權曰。都承旨牌招入直。
정조 8년
以全羅監司牟還應留加俵。令廟堂稟處事狀啓。傳于李敬養曰。依狀請施行事。回諭。
정조 8년
以平安監司啓本。赦典傳敎。祗受擧行事。傳于權曰。名下書放五人等。竝放送事。卽爲分付。今番赦典祗受狀本。惟關西最精細最詳明。其餘諸道。皆甚矇𥊶。初無配所罪名。區別馳啓之事。亦無放與不放擧論之語。以今諸道上來狀本者。無以考準。自卿曹。待諸道祗受狀本畢到。其中疎漏處。更爲修正上送事。分付。可也。
정조 8년
兵曹參議前望單子入之。柳誼落點。
정조 8년
高應觀在外。代朴能源爲假注書。
정조 8년
副摠管前望單子入之。李秉鼎落點。
정조 8년
李敬養啓曰。明日景慕宮擧動時。承旨不可不備員。承旨有闕之代。政官牌招。開政差出。待下批仍卽牌招。以爲備員進參之地。何如。傳曰。允。
정조 8년
李敬養。以吏曹言啓曰。卽接典牲署牒報。則以爲今此景慕宮秋享大祭。親臨省牲省器時。掌牲令。例以主簿塡差云。主簿未差之代。口傳備擬以入之意。敢啓。傳曰。知道。
정조 8년
吏曹口傳政事。以李海敷爲典牲主簿。
정조 8년
李敬養。以禮曹言啓曰。凡經宿陵幸時。告廟前二日爲之事。載在禮文。而近有前期一日設行之例矣。今番適値望日。永陵幸行。宗廟告事由。今十五日秋夕祭。兼行事知委。何如。傳曰。允。
정조 8년
權。以禮曹言啓曰。今番永陵幸行時。經宿告由祭。依昨年特敎定式。景慕宮一體秋夕祭。兼告擧行事。今方知委。而臣曹之只憑各年永陵幸行時謄錄。未及詳考。昨年定式者。誠有矇然不審之失。不勝萬萬惶恐待罪之意。敢啓。傳曰。知道。卿則推考。
정조 8년
李敬養。以宗簿寺官員。以提調意啓曰。國朝御牒璿源譜略。中草進上。今月初九日爲之事。伏承下敎矣。當日辰時。本寺堂上郞廳校正官。具儀仗鼓吹。陪進仁政殿。奉入御覽還下後。付板入刊之意。敢啓。傳曰。知道。
정조 8년
權。以兵曹言啓曰。新除授造山萬戶金廷潤。老母今年七十三歲。法不當遠離赴任。呈狀乞遞。邊將之親年七十歲無兄弟獨身者。許遞其任。載在法典。依例改差。何如。傳曰。允。
정조 8년
權。以御營廳言啓曰。今八月初九日。景慕宮展拜時。集春營入直軍二十名。領軍把摠沈公協。哨官金鼎猷率領。月覲門左邊設布帳外排立。東營入直軍三十名。把摠李需克。哨官洪範源率領。宮大門外把守。而竝待標信出用。解嚴後。還入直間。集春營哨官方處行。東營哨官邊義邦。代直之意。敢啓。傳曰。知道。
정조 8년
李敬養。以漢城府言啓曰。涉疑疾新舊病人中。向差與已差還入。始痛與方痛及各部出幕之類。今又報來。故列錄書入之意。敢啓。傳曰。知道。
정조 8년
權。以刑曹言啓曰。今此上號時。儀仗差備。假醫女。當預爲抄待。而本曹婢子及各司婢子元額甚少。無以充數。在前如此之時。奉常寺成均館婢子。一體推移分排矣。今亦依近例。分付各該司。使之抄送。何如。傳曰。允。
정조 8년
大司憲李崇祜啓曰。臣於見職。屢叨屢辭。輒蒙曲諒之恩敎者。蓋以府啓中李普行也。況今上有疏減之命。下有爭執之論。使是啓。緣臣而得停。則不可謂之出於公議。以臣而爭執。則大有乖於前日處義。臣於是。雖欲强顔行公。勢有所不得。而方當霈澤太廣。隄防盡壞之時。三司之沬血請寢。不容少緩。則臣職之不可一日虛縻。視前尤異。其何可暫冒於臺次乎。玆不得不來詣自列。請命遞斥臣職。答曰。依啓。
정조 8년
洪忠監司沈豐之疏曰。伏以。臣猥膺藩寄。行將辭陞。瞻望宸極。不任戀結。仍伏念臣之母墳。在於果川地。距大路不甚相遠。松楸入望。霜露增感。而官程有限。不敢擅自逶迤。玆將微懇。仰瀆崇聽。伏乞聖慈。俯垂矜諒。許臣歷省。俾伸至情。千萬幸甚。答曰。省疏具悉。卿其依所請歷省焉。
정조 8년
咸鏡監司李𡊠疏曰。伏以。臣猥膺藩寄。行將辭陞。而臣之父母墳山。在於廣州地。省掃久曠。霜露增感。伏乞聖慈。特許往省。俾伸至情。不勝幸甚。答曰。省疏具悉。卿其依所請往省焉。
정조 8년
吏曹判書趙時俊疏曰。伏以。日吉辰良。我東宮邸下。冊禮順成。臣民慶忭。曷有其極。臣亦隨諸臣後。仰瞻克嶷之表。實不勝延頸攢祝之至。仍伏念臣於見職。夫豈有一半分近似者。而昧古人量入之戒。爲一時冒出之計。旣經大政。未卽鞶褫。夤緣事會。黽勉蹲據者。今已三易月矣。徒招一世之嗤點。莫副重宸之委畀。每赴政席。冞增悚恧。私情悶隘。食息靡已。前疏申懇。實出肝膈。而誠淺辭拙。未蒙體諒。區區必遞之願。顧何嘗暫忘于中哉。況臣値玆無前之慶。猥承敦匠之命。非不欲奔走殫力。少效毫髮之勞。而間膺政牌。輒致相礙。以臣殘骸短情。實無左右堪承之望。莫重董役之地。不能專意奉行。此尤臣寤寐惶蹙者。而臣於再昨。監印歸後。猝患傷食之病。嘔瀉兼發。症形危惡。重以素患癖氣。乘時衝亘。轉成關格。氣升而頭疼。痰塞而膈煩。水飮全却。呼吸喘促。眞元澌脫。視聽昏眩。委頓床笫。轉側須人。此蓋由於纔經暑濕之餘。又當換節之交。寒暖不適。將攝失宜之故。連試攻擊之劑。以爲通利之方。而疾祟旣深。責效未易。以此病狀。時日之內。萬無蠢動之勢。昨者籌堂之登對。不得趨膺。今於天牌之下臨。屢犯違傲。臣罪至此。益無所逃。玆敢略構短章。疾聲仰籲。伏乞天地父母。特垂哀憐。卽賜鐫免。以卒生成之澤。仍治臣逋慢之罪。以肅朝綱。千萬幸甚。答曰。省疏具悉。卿其勿辭。調理行公。
정조 8년
甲辰八月初八日辰時。上御重熙堂。禮房承旨入侍時。行左承旨徐有防。假注書金孝建。記注官金健修。記事官李崑秀。以次進伏訖。上曰。陵行時。告由。景慕宮。不爲磨鍊。問于禮曹。賤臣承命出問後。以永陵幸行時。無告由前例。故未及磨鍊。而昨年元陵幸行。已有告由之例。則今番之只據永陵前例。不爲磨鍊。本曹不善照察之意還奏。上曰。禮曹草記出給。使之改磨鍊以入之意。分付。上曰。摠管中。時帶京兆軍門人。竝許遞。今日政差出。出榻敎又命書榻敎曰。摠管未差之代。前望單子入之。命書傳敎曰。參議只推。與判書更卽牌招。開政命下。且有三司待下批入侍之命。則政官之如是違牌。事體所在。極爲未安。違牌勿爲呼望。又命書傳敎曰。右承旨。馳詣受香諸處。奉審摘奸以來。又命書傳敎曰。左承旨有實恙許遞。前望單子入之。上曰。兵曹參知前望單子入之。出榻敎命退。承史以次退出。
정조 8년
行都承旨李敬養坐。行左承旨李文源坐。右承旨李度默坐。左副承旨權坐直。右副承旨徐龍輔坐。同副承旨金載瓚坐直。注書二員未差。假注書金孝建仕李敬五仕直。事變假注書車信用仕。
정조 8년
傳于李敬養曰。出宮門路。以協陽門爲之。
정조 8년
傳于李敬養曰。違牌及不爲仕進承旨。許遞。
정조 8년
有政。吏批。判書趙時俊受由。參判未差。參議黃昇源。行都承旨李敬養進。啓曰。判書趙時俊。受由。參判未差。小臣獨政未安。何以爲之。敢稟。傳曰。只出緊任。
정조 8년
以輔德望筒。傳于李敬養曰。此窠。以前輔德鄭述祚擬入。以李文源李度默徐龍輔金載瓚爲承旨。趙濟魯爲司書。李敬玉爲寧越府使。鄭述祚爲輔德。李時秀爲兼輔德。
정조 8년
兵批。判書李在協式暇。參判未差。參議申思運入直進。參知柳誼病。行都承旨李敬養進。以副護軍單申致權趙榮弼安鼎大鄭益祚。司直單李聖圭李度默李壽咸徐有成李尙度張至顯。司果單洪樂恒安策宋俊載徐配修。
정조 8년
傳于李敬養曰。右副承旨入侍。
정조 8년
朴能源在外。代李敬五爲假注書。
정조 8년
傳于李敬養曰。京畿監司入侍。
정조 8년
傳于李敬養曰。右承旨與京畿監司入侍。
정조 8년
以黃海監司狀啓。傳于金載瓚曰。未蒙放中。文化鄭文佑放。未至配所中。海州發配熊川定配罪人李玟。安岳發配。黃澗定配罪人李時蕃放送事。發配道及配所道。倂卽。分付。
정조 8년
以洪忠監司狀啓。傳于金載瓚曰。未至配所中。西原發配順天定配罪人郭太孫放送事。發配道及配所道。竝卽。分付。
정조 8년
慶尙監司狀啓。七八月令藥材山藥。節序差早。限內不得封進。惶恐待罪事。傳于金載瓚曰。勿待罪事。回諭。
정조 8년
咸鏡監司狀啓。七月令薦新生鰱魚。月令內。又不得封進。惶恐待罪事。傳于金載瓚曰。勿待罪事。回諭。
정조 8년
以副校理朴廣源李度謙。持平李顯默牌不進罷職傳旨。傳于李敬養曰。情勢似然。許遞。前正郞李度謙。前北評事朴廣源。仍任前職。
정조 8년
以臺諫有闕政事。取稟。傳于權曰。明日爲之。
정조 8년
權。以上號都監都提調言啓曰。貞聖王后上號玉冊文書寫官行副司直徐有寧。所寫草圖書一本。謹此封進。以備睿覽後。正書入刻之意。敢啓。傳曰。知道。
정조 8년
權。以上號都監都提調言啓曰。王大妃殿上號玉冊文書寫官行副司直金履素。所寫草圖書一本。謹此封進。以備睿覽後。正書入刻之意。敢啓。傳曰。知道。
정조 8년
權。以上號都監都提調言啓曰。景慕宮上號竹冊文書寫官禮曹判書金魯鎭。所寫草圖書一本。謹此封進。以備睿覽後。正書入刻之意。敢啓。傳曰。知道。
정조 8년
權。以上號都監都提調意啓曰。惠慶宮上號竹冊文書寫官行判中樞府事洪樂性。所寫草圖書一本。謹此封進。以備睿覽後。正書入刻之意。敢啓。傳曰。知道。
정조 8년
權。以上號都監都提調言啓曰。都廳郞廳有闕代。前執義林濟遠差下。郞廳有闕代。前府使洪配浩差下。使之察任。而時無職名。竝令該曹口傳付軍職。冠帶常仕。何如。傳曰。允。
정조 8년
權。以內醫院都提調意啓曰。在前城外動駕時。本院班次。例居政院之後玉堂之前。蓋進御藥餌茶飮之屬。在於衛內。故取其稍近而然也。間因一二謬例。退居最後之班。旣乖事面。又多掣肘。今番陵幸時爲始。本院班次。以內閣之後玉堂之前。依舊例磨鍊。定式施行。何如。傳曰。允。令兵曹。班次圖。復舊釐正。可也。
정조 8년
權。以內醫院都提調意啓曰。自前陵幸擧動時。若是經宿之地。則陪從掌務官一員。例自司僕寺。補把馬一匹許給矣。今此永陵幸行時。依前例許給之意。分付該寺。何如。傳曰。允。
정조 8년
李文源。以兵曹言啓曰。今番陵幸宿所。虎網子。旣令除之。設布帳。亦勿廣設。官門外。限十步爲之布帳。擧行營門。令兵曹取考各年謄錄。草記事。命下矣。取考謄錄。則丁酉年。永陵展謁。仍詣弘陵展謁後。經宿時。設布帳。摠戎廳鎭撫營擧行。戊戌年昭寧園展拜時。高陽宿所設布帳。摠戎廳鎭撫營擧行。庚子年永陵展謁時。高陽宿所設布帳。因傳敎除之。民舍通望處。以排設房布帳。略加遮蔽。坡州宿所設布帳。因傳敎亦爲除之。癸卯年健元陵展謁後。經宿時。設布帳。隨駕訓局禁營。次知擧行矣。今此幸行時。高陽宿所及坡州宿所時。設布帳。以何營擧行乎。敢稟。傳曰。俄有設布帳爲之之敎。而更思。高陽衙舍之特命修補墻垣。欲除設布帳之民弊。軍亦民也。遠途輸致。豈無弊端。兩邑墻垣。旣皆堅實。設布帳一款竝置之。依庚子年例。只以排設房布帳。擧行事。分付。可也。
정조 8년
金載瓚。以戶曹言啓曰。皇壇北墻改築之役。今已完畢之意。敢啓。傳曰。知道。
정조 8년
金載瓚。以禁衛營言啓曰。大報壇墻垣低下處。今已畢築。把守將卒。依例撤罷之意。敢啓。傳曰。知道。
정조 8년
金載瓚。以御營廳言啓曰。皇壇北墻低下改築處。今已畢築。把守軍。依例撤罷之意。敢啓。傳曰。知道。
정조 8년
金載瓚。以備邊司言啓曰。因京畿監司沈頤之所啓。有草記稟處之命矣。取見其啓下擧條。則以爲本營設置牙兵之後。事力凋殘。軍制全不成樣。名以軍門。無升合軍餉。緩急之際。何以接濟軍卒乎。軍兵無接濟之道。故監司無手下親兵。每當陪扈之時。輒雇下驛貰牌。把立前排。寧有如許軍容。道內備局軍餉米租太。竝爲三千四百餘石。若以此數。付之臣營。名以畿營軍餉。而每年耗條。折半劃給。以爲將士支放之資。折半添付元還。備局句管。依前擧行爲辭矣。本營巡牙兵設置之初。雖有若干皮穀之劃給。而數旣不敷。且値荐歉。又多未捧。其爲凋殘不成樣。可以推知。至有此餉耗區劃之請。本司句管軍餉。事體甚重。非可以出付外營者。只就其每年耗條中。折半則依所請劃給本營。俾爲支放之資。折半則依前添付元還之意。分付。何如。傳曰。允。
정조 8년
金載瓚。以義禁府言啓曰。頃日頒赦時。因本府別單傳敎內。吳錫忠。以其祖始壽復官事。屢度鳴錚。輒令勿施。而向又呼籲。至入今番赦典文書中。槪其本事之當宥與不當宥。予素昧本朝典故。雖未知其詳。以渠供中所陳列言之。其時廷議之有甲乙。固不足爲輕重。而明聖大妃備忘記及肅廟朝批旨。俱有昭載者。此則不可以其孫之言。歸之無實。然則値今大霈。不宜仍置勿施之科。議于大臣。依願施行。似不至大悖於義理。本府知悉擧行事。命下矣。議于大臣。則領議政鄭存謙。以爲吳錫忠鳴冤事。前後覆奏。皆出愼重之意。蓋其事有關係。且在久遠。有難追理之故。而丙寅回咨。載在槐院謄錄。其孫稱冤。不無所據。且況日昨特敎。旣出仰體之德意。今番大霈。有異尋常之赦典。曠蕩之恩。恐不宜靳持云。左議政李福源。以爲吳錫忠鳴冤事。昨春下詢時。以今姑置之仰對者。蓋以事在久遠。難於追理也。日昨下敎之後。取考槐院謄錄。則丙寅回咨。果如賜忠供辭。其所稱冤。不是無據。況今番特敎。旣出仰體之德意。目下大霈。又異尋常之赦典。曠蕩之恩。恐不宜靳惜云。其孫鳴冤事。旣在於久遠。本府防啓。意實出於愼重。而苟有可據之文字。當伸之幽冤。則恐不必以久遠。而一向靳惜。大臣之意亦無他議。吳始壽之許令復官。恐合事宜。而事係恩典。臣府不敢擅便。上裁。何如。傳曰。時任大臣。皆以依願施行獻議。而事係大官官爵。欲於昨日諸大臣入侍。詢問後處之。因夜深未果矣。依議施行。可也。
정조 8년
金載瓚。以刑曹言啓曰。因洪忠監司申大升狀啓。未至配所中。西原發配順天定配罪人郭太孫。放送事。發配道及配所道。竝卽。分付事。命下矣。罪人郭太孫。卽爲放送事。發關分付于各該道臣之意。敢啓。傳曰。知道。
정조 8년
金載瓚。以刑曹言啓曰。因黃海監司洪秉纘狀啓。未蒙放中文化鄭文佑。放。未至配所中。海州發配熊川定配罪人李玟。安岳發配黃磵定配罪人李時蕃。放送事。發配道及配所道。竝卽。分付事。命下矣。依傳敎。罪人鄭文佑李玟李時蕃等。竝卽放送事。發關分付于各該道臣之意。敢啓。傳曰。知道。
정조 8년
金載瓚。以刑曹言啓曰。今番赦典中。方在臺啓人。不得擧行之意。前已草記。而全羅道扶安縣。蒙放罪人權榕。混入其中。原草記付標啓下。何如。傳曰。允。
정조 8년
金載瓚。以刑曹言啓曰。因平安監司鄭民始赦文祗受啓本。名下書放五人等。竝放送事。命下矣。依傳敎。熙川郡定配罪人朴根蕃。及自本道發配未至配所罪人。慶尙道晉州牧吳碩浩魏桂祚。昌原府金南沆。鎭海縣白宗瑞等五人。竝卽放送事。發關分付于各該道臣之意。敢啓。傳曰。知道。
정조 8년
掌令林道浩啓曰。臣姿性儱侗。言議拙訥。本不合於淸朝耳目之任。而柏府除命。忽下於杜門訟愆之日。方當三司登對之會。區區私義。不敢顧。庚牌之下。蒼黃隨詣。禁扃纔閉。更鼓已下。終宵闕外。獨自徊徨。今始肅命於諸臺引退之後。而第伏念臣。卽日前求對三司中一人也。凶賊出陸之命。急於爭執。而連日詣閤。未蒙賜接。具僚聯箚之請。又未孚格。追訟至今。惶蹙轉切矣。喉院之啓。諫長之斥。迭發交攻。無有餘地。至以懲討之擧。反歸草率之科。臣於是。滿心悚恧。無地自容。況此目下大義理。卽是日前所爭難者。則彈墨未乾。揚揚抗顔。揆諸廉義。斷無是理。昨者李鼎運之特遞憲職。已出於曲諒之聖意。則情地旣同。去就何間。左右思量。鐵限在前。臣何敢一刻晏然臺次乎。請命遞斥臣職。答曰。依啓。
정조 8년
諮議曺霖疏曰。伏以。溝壑賤臣。濫盜虛名。恩召荐降。愈往愈加。頃承批旨。訓意丁寧。隆恩異數。至於此極。非臣庸陋所可堪承。聞命震驚。跼蹐慙懼。矧今國有大慶。縟儀斯行。百僚駿奔。蹈舞攢祝。臣職忝宮僚之末。幸際千一之會。葵藿微誠。實倍他人。豈不欲祗承德意。欣覩盛儀。而時値潦雨。水漲路絶。病適添篤。跬步難動。竟未得進參賀班。偃息圭竇。孤恩負國。乃至於此。寢驚夢愕。置身無地。臣性本庸懦。與鄕人處。未嘗有傲慢之習。豈敢爲偃息之態於君父之前。自陷於干紀之誅哉。祗以臣之難安之情。危迫之悃。有二不敢一不能。力小任重。易繫攸戒。虞人有守。聖人許之。則此臣所以一不敢也。年過七十。人臣謝事。粵自三代。昭載禮經。則此臣所以二不敢也。素患痰病。每發秋初。流注肢體。不能屈伸。雖欲感激鴻私。行不俟駕。實病如此。其勢末由。則此臣所以一不能也。非敢飭辭遜避。誠出肝膈。恩不得謝。命不得趨。臣罪至此。萬殞難贖。伏地戰兢。不知所裁。伏乞聖慈。天地父母。特賜憐察。收回誤恩。寢罷徵命。亟詔有司。勘臣違命之律。以肅朝綱。以遂微分。千萬幸甚。答曰。省疏具悉。向於重熙之筵。冊禮誕擧。宮僚咸簉。而惟贊善與爾。遐心莫回。不得與諸大夫周旋。跂望之餘。第切虛佇。山林之出處雖重。离明之輔導尤大。此豈爾徒守東岡之日乎。頃者贊善疏批。亦已略及之。予不必更事多誥。爾須體予至意。卽起赴朝。以賁我元良侍講之列。
정조 8년
甲辰八月初九日辰時。上詣景慕宮。展拜入侍時。行都承旨李敬養。行左承旨李文源。左副承旨權。右副承旨徐龍輔。假注書金孝建。事變假注書車信用。記事官李崑秀尹行任。二直提學朴祐源。原任直閣鄭東浚。以次侍立。上御翼善冠絳紗袍。乘轝從貳極門出。由月覲門由覲門以入。上曰。問安權停。承史侍衛。卽就拜位。降轝入小次。改具冕服。出就拜位。行展拜禮訖。因詣省牲省器所。省牲省器如儀。還入齋室。命本宮都提調及都承旨入侍。敬養與本宮都提調金尙喆偕入進伏。上曰。明日果能宴樂否。尙喆曰。臣猥荷罔極之恩。有此曠世之慶。故果爲請賓極娛。以彰君賜之恩矣。命出。尙喆等退出。上乘輿以還。兵曹判書李在協。進前奏曰。今番陵幸還宮時。晝停所。無磨鍊之事。何以爲之乎。上曰。依戊戌庚子年例。勿爲磨鍊。可也。出擧條在協曰。回鑾後。軍兵犒饋。今番亦以乾犒饋磨鍊乎。上曰。依爲之。出擧條在協曰。經宿陵幸時。城門屛門把守。大駕出城後。入來留都營。而還宮日。還爲出去把守矣。今亦依此擧行事。分付。何如。上曰。依爲之。出擧條在協曰。留都營狀啓。例爲付撥。而或有時急之事。則京畿驛馬待令。曾有定奪矣。今亦依此擧行乎。上曰。依爲之。出擧條上還宮。從貳極門以入。諸臣以次退出。
정조 8년
甲辰八月初九日巳時。上御重熙堂。右副承旨入侍時。右副承旨徐龍輔。假注書金孝建。記事官李崑秀尹行任。以次進伏訖。上曰。稟事閣臣。使之入侍。賤臣承命出。與檢校直提學徐有防偕入進伏。上曰。昨日三司。不成臺體矣。有防曰。急於懲討。未顧體例矣。命退。諸臣以次退出。
정조 8년
甲辰八月初九日午時。上御誠正閣。右承旨與京畿監司入侍時。京畿監司沈頤之。右承旨李度默。假注書李敬五。記事官車亨衢金鳳顯。以次進伏訖。上曰。提調入侍。賊臣承命出。與藥房提調徐有隣偕入進伏。上謂頤之曰。今番陵幸。站途。一依庚子年例磨鍊乎。頤之曰。然矣。上曰。治途之役。何如云乎。頤之曰。新經潦水。在在衝破。役處似不少矣。上曰。沿路橋梁修補處。幾何。頤之曰。大小合爲十餘處矣。上曰。其中有大邑獨當處乎。頤之曰。隨其大小。分排當之。而至於深川橋。則三邑合力爲之矣。上曰。幾邑守令來待乎。頤之曰。二十二邑待令。各自祗迎於橋梁所矣。上曰。今番減布事。果無虛實相蒙之慮否。頤之曰。前後恤民。惠澤均被。民皆知之。似無此慮矣。上曰。文書今月內。某條磨勘。好矣。仍命書傳敎曰。今番陵幸宿所。虎網子。旣令除之。而設布帳。亦勿廣設。官門外限十步爲之。布帳擧行營門。令兵曹。取考各年謄錄草記。頤之曰。今番陵幸時。分辨一從昨秋權減之數磨鍊。而至於問安中使支待。三日之間。不可一例廢闕。敢此仰達矣。上曰。此亦除之。只承旨問安一次。宮官問安二次。磨鍊。可也。出擧條上曰。錦伯何當辭陛云乎。頤之曰。陵幸後。欲下直云矣。上命書傳敎曰。錦伯明日辭朝。又命書傳敎曰。春坊番次苟簡。有此草記。有實病人許遞。有實職人本職許遞。與輔德兼輔德兼說書未差之代。政官牌招開政。差出。待下批。與未肅拜司書。牌招。使之推移入直。仍命退。諸臣以次退出。
정조 8년
行都承旨未差。行左承旨李文源坐直。右承旨李度默坐。左副承旨權坐。右副承旨徐龍輔坐直。同副承旨金載瓚坐。注書二員未差。假注書金孝建仕李敬五仕直。事變假注書車信用仕。
정조 8년
傳于李文源曰。大臣備局堂上引見。
정조 8년
李文源啓曰。禁衛營將官來言。今日本營軍兵。日次私習云矣。敢啓。傳曰。知道。
정조 8년
李文源啓曰。御營廳將官來言。今日本廳軍兵。日次私習云矣。敢啓。傳曰。知道。
정조 8년
金載瓚啓曰。合辭方張之時。兩司無詣臺之員。事甚未安。今日政新除授臺諫。待下批。竝卽牌招。何如。傳曰。允。
정조 8년
以副應敎洪文泳。副校理曺允大。修撰鄭晩始金啓洛。副修撰成種仁。牌招啓辭。傳于徐龍輔曰。許遞。
정조 8년
兵曹口傳政事。副司果單成種仁金啓洛鄭萬始李勉兢沈晉賢徐瀅修。副司直單朴祐源。
정조 8년
權啓曰。卽者吏曹假郞廳來言。政事爲之事。命下矣。判書趙時俊受由。參判未差。參議黃昇源病不來。不得開政云。參議卽爲牌招開政。何如。傳曰。參判前望單子入之。待下批牌招開政。
정조 8년
權啓曰。玉堂上下番俱空。已至多日。事甚未安。今日政新除授玉堂。待下批牌招。以爲推移入直之地。何如。傳曰。允。
정조 8년
有政。吏批。判書趙時俊受由。參判李敬養進。參議黃昇源病。左副承旨權進。啓曰。判書趙時俊受由。參議黃昇源病不進。小臣獨政未安。何以爲之。敢稟。傳曰。仍爲之。以洪周萬爲執義。李身晦爲司諫。洪宗藎爲掌令。尹載命爲持平。曺遠振爲應敎。林濟遠爲校理。孟至大李顯默爲副校理。安策爲副修撰。李在學爲兵曹參判。兪彦鏽爲漢城判官。吏曹正郞李度謙。仍任事。承傳。右議政吳始壽。復官爵事。承傳。
정조 8년
兵批。判書李在協。參判李在學。參議申思運病。參知柳誼入直進。行左承旨李文源進。副護軍單李集斗李祖承林道浩。副司直單沈有鎭趙尙鎭金樂洙李顯默。北評事朴廣源。仍任事。承傳。
정조 8년
徐龍輔啓曰。副校理孟至大。時在洪忠道溫陽地。經筵入番事緊。斯速乘馹上來事下諭。何如。傳曰。允。
정조 8년
傳于徐龍輔曰。都監事役相妨。都廳林濟遠。本職許遞。
정조 8년
傳于權曰。左承旨馳詣宗廟永禧殿。奉審摘奸以來。
정조 8년
以應敎曺遠振。副校理李顯默。副修撰安策牌不進罷職傳旨。傳于徐龍輔曰。只推。
정조 8년
徐龍輔啓曰。玉堂上下番俱空。事甚未安。應敎曺遠振。副校理李顯默。副修撰安策。旣有只推之命。卽爲牌招。推移入直。何如。傳曰。允。
정조 8년
備忘記。別監崔宗大。內司書題差下。
정조 8년
李文源啓曰。抄啓文臣親試。明日爲之事。命下矣。處所。以何處爲之乎。敢稟。傳曰。春塘臺爲之
정조 8년
以假注書金孝建拿處傳旨。傳于李文源曰。分揀。
정조 8년
以義禁府洪大榮金龍柱。都囚徒。傳于金載瓚曰。分揀放送。嚴飭仕進。
정조 8년
李文源。以訓鍊都監言啓曰。依下敎。隨駕武藝別監。一百三十六人。每人六時饌價。錢一兩八分式。磨鍊分給之意。敢啓。傳曰。知道。
정조 8년
敎洪忠監司沈豐之書。王若曰。念我海東諸藩。從古稱方伯連帥。命爾湖西巨鎭。及今務宣化承流。玆撤晉晝之華銜。庸畀觀風之丕責。顧此路最近甸服。而重宸每勤宵衣。烏山馬水之控三道而爲關。作一國之屛蔽。鳥形鵠面之散四方而甫集。經二載之荐飢。行部倣省秋之規。誰是良二千石。議貸降方春之詔。不惜累十萬金。荆揚之賦益繁。方急尹鐸之損戶。鄒魯之俗漸壞。政須孟博之升車。當是時屬之誰乎。蓋厥任難其人也。惟卿。瑚璉器宇。水月襟懷。李元禮之懿模。允矣冠珮君子。歐永叔之淸操。濟以黼黻皇猷。長拱儼趨。頎頎乎碩人之度。謹言愼行。休休然古家之風。瀛閣長啓沃之班。言論自有繩尺。天官任激揚之政。進退不失銓衡。非道不陳於前。曰予嘉乃。在廷無出其右。往汝欽哉。玆授卿以洪忠道觀察使兼兵馬水軍節度使巡察使公山都護府使。卿其麟符分卿月之輝。虎節暎使星之彩。郵程餘三百里。葵忱雖切於去朝。官府幾四十區。棠謠庶播於來暮。浙東之丘墓稍近。滕刺史之宿願乃成。江西之父老歡迎。王侍郞之雅望攸係。申上奏寅報可。稟予以裁。卯受命辰卽行。任卿自斷。於戲。南顧無事。溝壑置袵席之安。北拱有樓。江湖多軒陛之戀行且召矣。臥而治之。故玆敎示。想宜知悉。知製敎臣尹行任製進
정조 8년
備忘記。洪忠監司沈豐之下直。長弓一張。長箭一浮。片箭一浮。筒兒一箇賜給。
정조 8년
甲辰八月初十日辰時。上御重熙堂。右副承旨入侍時。右副承旨徐龍輔。假注書李敬五。記事官李崑秀尹行任。以次進伏訖。上曰。掌樂提調入侍。賤臣承命出。與掌樂院提調徐有防偕入進伏。上曰。同副承旨入侍。出榻敎同副承旨金載瓚。承命進伏。上命書御製七言詩。龍輔書訖。仍詣月覲門。諸臣以次侍立。上曰。金領府事。率其一門子弟入侍。又命賜樂。使之前導。賤臣承命出傳。與金尙喆金華鎭金魯鎭金宇鎭金啓洛。儒生童蒙等。偕入進前。上曰。今年今月。冊禮順成。此誠吾家莫大之慶。卿年已過七耋。又爲冊禮正使。事不偶然。豈料今日。設此宴乎。尙喆曰。邦慶無前。封冊禮成。日吉辰良。八域均歡。此際不世之隆渥。偏及賤臣。此實千古君臣。曠絶之盛擧。闔門感泣。圖報無地。臣則餘生無幾。只祝國家長享億萬年無疆之福矣。上曰。予偶得詩句。玆以頒示。卿其賡進。好矣。尙喆擎覽訖。上曰。何日欲謝箋乎。尙喆曰。明當進箋矣。上曰。明日瑞蔥臺殿座時。率子弟。更爲入侍。可也。仍命諸臣。隨往參宴。又命書榻敎曰。抄啓文臣親試。明日爲之。仍還內。諸臣以次退出。
정조 8년
甲辰八月初十日申時。上御重熙堂。坐直承旨入侍時。右副承旨徐龍輔。假注書李敬五。記事官李崑秀尹行任。以次進伏訖。上命書傳敎曰。慶科在近。停擧儒生。竝解停事。分付。又命書傳敎曰。向因到記誤捧。雖令勿施。居齋儒生。久未召見。明日大司成。率居齋儒生入侍。上曰。明日所用筆墨及頒紙。多數待令事。分付工曹。仍命退。承史以次退出。
정조 8년
都承旨未差。行左承旨李文源坐。右承旨金宇鎭坐直。左副承旨柳誼坐。右副承旨權坐直。同副承旨徐龍輔坐。注書二員未差。假注書金孝建仕李敬五仕直。事變假注書車信用仕。
정조 8년
承旨前望單子入之。金宇鎭柳誼落點。
정조 8년
李文源啓曰。事變假注書車信用。身病猝重。勢難察任。今姑改差。何如。傳曰。允。
정조 8년
兵曹口傳政事。以李祖承徐瀅修爲文兼。
정조 8년
備邊司薦望。以閔義爀爲北兵使。
정조 8년
以北兵使下批政事。取稟。傳于徐龍輔曰。當日爲之。
정조 8년
金宇鎭啓曰。卽者吏曹假郞廳來言。北兵使下批政事。當日爲之事命下。而判書趙時俊。參判李敬養。參議黃昇源。俱以病不來。不得開政云。判書參判參議。竝卽牌招開政。何如。傳曰。允。
정조 8년
權啓曰。吏曹判書趙時俊。參判李敬養。參議黃昇源牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招開政。何如。傳曰。允。